News Update: Alphabet บริษัทแม่ Google งบ Q3 ดีเกินคาด แต่รายได้โฆษณาบน YouTube เริ่มชะลอ ธุรกิจคลาวด์ ยังตามหลัง Amazon-Microsoft - FINNOMENA
Alphabet บริษัทแม่ของ Google รายงานผลประกอบการไตรมาส 3 ดีกว่าที่นักวิเคราะห์คาด แต่รายได้จาก YouTube และ Google Cloud ที่ชะลอตัวลง ส่งผลให้ราคาหุ้นปรับตัวลงเล็กน้อยที่ 1% หลังเวลาทำการซื้อขาย
27 ต.ค. 2564

Alphabet บริษัทแม่ของ Google รายงานผลประกอบการไตรมาส 3 ดีกว่าที่นักวิเคราะห์คาด แต่รายได้จาก YouTube และ Google Cloud ที่ชะลอตัวลง ส่งผลให้ราคาหุ้นปรับตัวลงเล็กน้อยที่ 1% หลังเวลาทำการซื้อขาย
รายงานผลการดำเนินงานไตรมาส 3 เทียบกับคาดการณ์โดยนักวิเคราะห์
กำไรต่อหุ้น (EPS): $27.99 สูงกว่าคาดการณ์ที่ $23.48
รายได้: 65,120 ล้านดอลลาร์ สูงกว่าคาดการณ์ที่ 63,340 ล้านดอลลาร์
รายได้จากการโฆษณาบน YouTube: 7,200 ล้านดอลลาร์ ต่ำกว่าคาดการณ์ที่ 7,400 ล้านดอลลาร์
รายได้จากการโฆษณาบน Google: เพิ่มขึ้น 43% จากปีที่แล้ว อยู่ที่ 53,130 ล้านดอลลาร์
รายได้ Google Cloud: 4,990 ล้านดอลลาร์ ต่ำกว่าคาดการณ์ที่ 5,070 ล้านดอลลาร์
ค่าใช้จ่ายในการเพิ่มทราฟฟิคบนเว็บไซต์ (TAC): 11,500 ล้านดอลลาร์ สูงกว่าคาดการณ์ที่ 11,160 ล้านดอลลาร์
Sundar Pichai CEO ของ Alphabet พยายามรักษารายได้ของบริษัทโดยให้ความสำคัญกับ 3 ด้านหลัก ได้แก่ E-commerce, YouTube และ ธุรกิจคลาวด์ อย่างไรก็ตาม ผลการดำเนินงานของบริษัทขึ้นอยู่กับปัจจัยเศรษฐกิจมหภาคที่ควบคุมไม่ได้ เช่น วิกฤติห่วงโซ่อุปทานที่ส่งผลกระทบโดยตรงต่อผู้ค้าปลีกและบริษัทโฆษณาซึ่งเป็นลูกค้าหลักของ Alphabet
แม้ธุรกิจ Google Cloud ภายใต้การบริหารงานของ Thomas Kurian จะเติบโตขึ้นจากปีที่แล้ว แต่ยังคงตามหลังผู้นำอย่าง Amazon และ Microsoft อย่างไรก็ดี Sundar Pichai แสดงความเชื่อมั่นและกล่าวว่า Google Cloud มีโมเมนตัมในการเติบโตอย่างต่อเนื่อง
ผู้บริหารกล่าวเพิ่มเติมว่า ยอดขายจาก Google Play Store ได้รับผลกระทบจากการลดค่าคอมมิชชั่นลง หลังบริษัทได้รับแรงกดดันจากหน่วยงานกำกับดูแลและผู้พัฒนาซอฟต์แวร์
ในขณะที่ Facebook และ Snap ได้รับผลกระทบโดยตรงจากการเปลี่ยนแปลงระบบปฏิบัติการ iOS 14 ของ Apple แต่ Google ไม่ได้รับผลกระทบจากการเปลี่ยนแปลงดังกล่าวมากนัก เพราะบริษัทเป็นเจ้าของระบบปฏิบัติการ Android
ราคาหุ้น Alphabet เพิ่มขึ้นกว่า 58% ตั้งแต่ต้นปี หลังนักลงทุนเดิมพันว่า Google มีความสามารถในการดำเนินธุรกิจช่วงการกลับมาเปิดเศรษฐกิจอีกครั้ง และมีศักยภาพรองรับการเปลี่ยนแปลงด้านกฎระเบียบที่อาจเกิดขึ้น
อ้างอิง: https://www.cnbc.com/2021/10/26/alphabet-goog-earnings-q3-2021.html
https://www.bloomberg.com/news/articles/2021-10-26/alphabet-sales-top-estimates-after-ads-e-commerce-fuel-growth?srnd=premium-asia&sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Alphabet
google
News Update
ประกาศงบ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA